Juraj Kolník

Juraj Kolník (* 13. november 1980, Nitra) je bývalý slovenský hokejový útočník.
Klubový hokej.
K hokeju ho priviedli jeho starší bratia Ľubomír Kolník a Ivan Hrtús, je odchovancom nitrianskeho klubu. V sezóne 1997/98 debutoval v slovenskej extralige, keď za Nitru odohral 28 zápasov. Od ďalšieho roka pôsobil v zámorských súťažiach, spočiatku v kanadskej juniorskej Quebec Major Junior Hockey League (QMJHL). V roku 1999 bol draftovaný tímom New York Islanders v úvodnom drafte NHL v 4. kole ako 101. v poradí. 
Premiéru v NHL zaznamenal v ročníku 2000/01, odohral 29 zápasov, ďalší rok nastúpil v 7 stretnutiach, väčšinu pôsobil na farme. Pred nasledujúcou sezónou 2002/03 prestúpil do klubu Florida Panthers. Väčšiu časť prvého roka pôsobil opäť vo farmárskom tíme v AHL (San Antonio Rampage). V ďalšej sezóne sa dokázal presadiť v hlavnom mužstve, odohral 53 zápasov a so 14 gólmi sa stal tretím najlepším strelcom klubu. Počas lockoutu v NHL (sezóna 2004/05) hrával opäť za San Antonio Rampage. Pred ročníkom 2005/06 podpísal ročnú zmluvu s Floridou na 450 tisíc USD, pričom hrával s ďalšími dvoma Nitranmi - Jozefom Stümpelom a Branislavom Mezeiom. Aj v ročníku 2006/07 bol ich spoluhráčom, po ňom mu vedenie neponúklo predĺženie kontraktu. 
Následne uzavrel ročnú zmluvu so švajčiarskym prvoligovým mužstvom HC Servette Ženeva, kde sa stal oporou v útoku. Prvú sezónu bol v rámci súťaže po základnej časti tretí v počte kanadských bodov, v ročníku 2008/09 bol v tomto ukazovateli najlepší, keď dosiahol 25 gólov a 44 asistencií. Nasledujúcu sezónu sa dostal do All-star zostavy turnaja Spenglerov pohár.
Po troch sezónach za Ženevu sa rozhodol podpísať zmluvu s účastníkom Kontinentálnej hokejovej ligy Dinamo Moskva. Utrpel zranenie kolena dostal aj zápal pľúc. V novembri 2011 s klubom predčasne ukončil zmluvu. Následne sa vrátil do Švajčiarska, hrával za ZSC Zürich Lions.Mal podpísaný krátkodobý kontrakt, na konci sezóny však spolu s klubom získal majstrovský titul. Nasledujúce dve sezóny hral vo Švajčiarsku za Rapperswil Jona Lakers a v druhej lige za SC Langau.
Na sezónu 2014/15 sa rozhodol pre svoj návrat do zámoria, podpísal zmluvu s klubom Prédateurs de Laval, ktorý hrával v lige LNAH. V 37 zápasoch strelil 24 gólov a bol oporou mužstva. Na konci sezóny získal ocenenie pre najdžentlmenskejšieho hráča sezóny. Ako skúsený hráč následne pôsobil v anglickom klube Nottingham Panthers. S klubom sa prebojoval do finále lige, kde hrali proti Coventry Blaze. Kolník výrazne dopomohol klubu k zisku titulu.
Juraj Kolník svoju kariéru ukončil pôsobením v zámorí, dva roky odohral v LNAH za klub Marquis de Jonquière, pričom v prvej sezóne získal ligový titul.
Reprezentácia.
V slovenskej reprezentácii odohral 25 zápasov, zaznamenal 4 góly.
Reprezentoval na MS 2004, mužstvo obsadilo 4. miesto, nebodoval. Pred MS 2007 odmietol pozvánku Júliusa Šuplera z rodinných dôvodov (sťahovanie do Kanady za manželkou a synom). Ďalší rok pozvanie prijal a reprezentoval Slovensko na MS 2008, ktoré sa konali v Kanade. V piatich stretnutiach strelil 3 góly a na 4 prihral, Slovensko obsadilo končené 13. miesto.
Osobný život.
Juraj Kolník je ženatý, jeho manželka Karin je Kanaďanka, spolu majú syna Samuela (* 2002).